སེམས་བཅུག
པ་ཞེས་བྱ་བ་བཞུགས་སོ།།།༄༅།རྒྱ་གར་སྐད་དུ།ཙིཏྟ་པ་རཱི་ཀྵ།བོད་སྐད་དུ།སེམས་བརྟག་པ།ཐམས་ཅད་མཁྱེན་པ་ལ་ཕྱག་འཚལ་ལོ།།སེམས་བརྟག་བརྗོད་ཕྱིར་གུས་ཕྱག་འཚལ།།ཉོན་མོངས
ལས་དང་སྡུག་བསྔལ་དང་།།དད་སོགས་དགེ་དང་བདེ་བ་དང་།།ཐར་པ་འདོད་པ་ཐམས་ཅད་ཀྱང་།།སེམས་ལས་བྱུང་བ་ཡིན་པར་གསུངས།།སེམས་མ་བསྒོམས་པས་ཐོག་མེད་ནས།།འཁོར་བར་རྟག་ཏུ་འཁྱམས་པར
གྱུར།།དེ་སྤངས་བདེ་དང་ཐར་པ་ནི།།དོན་དུ་གཉེར་བས་སེམས་ལ་བརྟག།ཆགས་སྡང་རྨོངས་དང་རྣམ་རྟོག་དང་།།ང་རྒྱལ་ཆ་མཉམ་ཅན་གྱིས་ནི།།ཐམས་ཅད་བསྡུས་པ་ཡིན་པར་འདོད།།སྲོག་གཅོད་ལ་སོགས་མི་

དགེའི་ལས།།སྐྱེ་བ་ལ་སོགས་སྡུག་བསྔལ་ལོ།།མི་སྡུག་བྱམས་པ་རྟེན་འབྲེལ་དང་།།དབུགས་བགྲང་ཁམས་དབྱེ་གང་འདོད་ཀྱི།།དམིགས་པས་ཉོན་མོངས་ཅན་གྱི་སེམས།།རིམ་པ་བཞིན
དུ་སྤོང་བར་འགྱུར།།གང་གིས་གང་ལ་ཇི་ལྟ་བུར།།བསྒོམ་པ་གཞན་ལ་བསྟན་པ་ཡིན།།དེ་མེད་ཕྱིར་ན་དེ་མི་འབྱུང་།།དེ་ཡང་མེད་པར་འགྱུར་བ་ཡིན།།མི་རྟོག་པ་ཡི་ལྷག་གིས་ནི།།དད་པའི་རྩ་ལ་སེམས་གནས་བྱ།།
ངོ་ཚ་ཁྲེལ་ཡོད་གྲོགས་ཀྱིས་ནི།།འཕེན་པ་བརྩོན་འགྲུས་ཡིན་པར་འདོད།།བསྲུང་བ་བག་ཡོད་བསྒོམ་བྱ་སྟེ།།གནས་པ་ཏིང་ངེ་འཛིན་གྱིས་ནི།།ངོ་བོ་མ་ཆགས་ལ་སོགས་ཀྱིས།།བསྒོམ་པ་བྱམས་པ་སྙིང་རྗེ་ཡི།།རྩ་བ་ཅན
གྱི་བྱང་ཆུབ་སེམས།།བདག་གཞན་མཉམ་ཉིད་བརྫེ་བ་ཡིས།།སེམས་དཔག་མེད་པ་བསྒོམ་པར་བྱ།།དེ་ལས་བསོད་ནམས་དཔག་མེད་འབྱུང་།།འཁོར་བའི་བདེ་བའང་དཔག་ཏུ་མེད།།མི་དགེ་བ་ནི་ཟག་རིང་སྟེ།།ཐར
པའང་གམ་ན་འདུག་པ་ཡིན།།སེམས་ནི་རང་བཞིན་འོད་གསལ་འདོད།།བདེ་གསལ་སྟོང་པ་ཉིད་ཡིན་ནོ།།རྟག་ཏུ་དེ་ནི་བསྒོམ་པར་བྱ།།སྒྲིབ་པ་བག་ཆགས་བཅས་པ་སྤང་།།ཡེ་ཤེས་ཚོགས་ནི་དཔག་ཏུ་མེད།།གལ་ཏེ
འོད་གསལ་མ་ཡིན་མོད།།དངོས་པོར་བལྟ་བར་འགྱུར་བས་ན།།བདག་དང་བདག་འཛིན་ལ་སོགས་པས།།འཁོར་བར་འཁྱམས་པ་ཉིད་དུ་འགྱུར།།རྟེན་གྱི་སྒོ་ནས་ཀྱང་མི་འགྲུབ།།སྣང་དུ་རུང་ལས་མ་དམིགས་དང་།།

རྡུལ་ཕྲན་དཔྱད་པའི་རིག་པ་ཡིས།།རྟེན་ཡང་རབ་ཏུ་མི་འགྲུབ་པོ།།འདས་དང་མ་འོངས་མེད་ཕྱིར་དང་།།དེ་ལྟར་སྐད་ཅིག་མི་གནས་ཕྱིར།།དུས་གསུམ་འགག་པའི་རིགས་པ་ཡིས།།དཔྱད་ན་དེ་ཡང་མི་འགྲུབ་བོ།།དཀར་དམར་སོགས།།
སུ་མ་གྲུབ་ཕྱིར།།རང་གི་ངོ་བོའང་འགྲུབ་མི་འགྱུར།།རྒྱུ་ལས་ཀྱང་ནི་མི་འགྲུབ་སྟེ།།ཡུལ་ལས་སྐྱེས་ན་གཉིས་སུ་འགྱུར།།སྔ་མ་ལས་སྐྱེས་དང་པོ་ཡིས།།སྔ་མ་རྒྱུ་མེད་ཅན་དུ་འགྱུར།།རྒྱུ་མེད་ཕྱིར་ན་སྐྱེ་བ་མེད།།ནམ་མཁའ་ལ་སོག།།
ཇི་བཞིན་ནོ།།སྒྲུབ་བྱེད་མེད་ཕྱིར་མི་འགྲུབ་སྟེ།།གཞན་གྱིས་འགྲུབ་ན་སེམས་ཙམ་ཉམས།།འདོད་ནའང་རྣམ་བཅས་རྣམ་མེད་ཀྱིས།།འགྲུབ་པ་རབ་ཏུ་བཀག་པ་ཡིན།།གཉིས་མེད་ཕྱིར་ན་དེས་མི་འགྲུབ།།མཛུབ་མོའི་རྩེ་མོ་ཇི
བཞིན་ནོ།།ཕྱི་རོལ་འགོག་པའི་རིག་པ་ཡིས།།སེམས་ལའང་ཅི་ཡི་ཕྱིར་མི་གནོད།།མདོ་ལས་ཀྱང་ནི་གསལ་པོར་གསུངས།།དེ་ཕྱིར་དེ་ནི་སྟོང་ཉིད་གྲུབ།།དེ་ལྟར་གཉིས་ཀྱི་ཚུལ་གྱིས་ནི།།སེམས་ནི་ལེགས་པར་བསྒོམ་པར་བྱ།།
སེམས་དུལ་བ་ནི་ལེགས་པ་སྟེ།།བསླབ་པ་ཐམས་ཅད་བསྲུང་བར་འགྱུར།།སེམས་དུལ་བས་ནི་བདེ་བ་འདྲེན།།སངས་རྒྱས་ཞིང་ཡང་རྣམ་དག་འགྱུར།།འདི་ལས་བྱུང་དེས་སྐྱེ་བོ་རྣམས།།འདི་དོན་མྱུར་དུ་རྟོགས་གྱུར་ཅིག།སེམས་བརྟག།
པ་སློབ་དཔོན་ཚུལ་ཁྲིམས་འཕགས་པས་མཛད་པ་རྫོགས་སོ།།པཎྜི་ཏ་ཀ་ན་ཀ་དང་།ལོ་ཙཱ་བ་ཆོས་འབར་གྱིས་ཞུས་ཏེ་གཏན་ལ་ཕབ་པའོ།།།